### NN 104/2025 (18.7.2025.), Pravilnik o stručnim zvanjima za obavljanje poslova na zaštiti i očuvanju kulturnih dobara te uvjetima i načinu njihova stjecanja

Ministarstvo kulture i medija

1461

Na temelju članka 108. stavka 3. Zakona o zaštiti i očuvanju kulturnih dobara (»Narodne novine«, broj 145/24) ministrica kulture i medija donosi

PRAVILNIK

O STRUČNIM ZVANJIMA ZA OBAVLJANJE POSLOVA NA ZAŠTITI I OČUVANJU KULTURNIH DOBARA TE UVJETIMA I NAČINU NJIHOVA STJECANJA

I. OPĆE ODREDBE

Članak 1.

Ovim Pravilnikom utvrđuju se stručna zvanja za obavljanje konzervatorsko-restauratorskih poslova na zaštiti i očuvanju kulturnih dobara, te uvjeti i način njihova stjecanja.

Članak 2.

Izrazi koji se koriste u ovome Pravilniku, a imaju rodno značenje, koriste se neutralno i odnose se jednako na muški i ženski spol.

II. STRUČNA ZVANJA

Članak 3.

(1) Temeljna stručna zvanja su:

– konzervator-restaurator

– konzervator

(2) Viša stručna zvanja su:

– viši konzervator-restaurator

– viši konzervator

– konzervator-restaurator savjetnik

– konzervator savjetnik.

(3) Ostala stručna zvanja:

– konzervator-restaurator tehničar I. stupnja

– konzervator-restaurator tehničar II. stupnja

– viši konzervator-restaurator tehničar I. stupnja

– viši konzervator-restaurator tehničar II. stupnja

(4) Uz nazive navedenih stručnih zvanja dodaje se odgovarajuća struka ili područje uže specijalnosti.

III. TEMELJNA STRUČNA ZVANJA

Članak 4.

(1) Za stjecanje stručnog zvanja konzervator-restaurator uvjet je odgovarajući studij prema užoj specijalnosti:

– završen konzervatorsko-restauratorski studij, jedna godina rada u užoj specijalnosti struke

– odnosno drugi odgovarajući sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij, tri godine rada u užoj specijalnosti struke

– položen stručni ispit za konzervatora-restauratora.

(2) Iznimno od stavka 1. ovoga članka za zvanje konzervator-restaurator za koje postoji konzervatorsko-restauratorski studij užih specijalnosti uvjet je završeni konzervatorsko-restauratorski studij i jedna godina rada u toj užoj specijalnosti. Za uže specijalnosti koje se stječu konzervatorsko-restauratorskim studijem zvanje se stječe polaganjem dijela A programa stručnog ispita, koji je sadržan u Prilogu 1. koji je sastavni dio ovoga Pravilnika, na temelju priložene dokumentacije o izvedenim radovima kroz razdoblje od jedne godine.

(3) Za pristupnike sa završenim konzervatorsko-restauratorskim studijem koji su radno iskustvo stekli u srodnoj užoj specijalnosti u odnosu na specijalnost stečenu razinom obrazovanja HKO-a 7.1. sv. ili 7.1. st., zvanje konzervator-restaurator se stječe polaganjem programa stručnog ispita, dijela A. i B.2. uže specijalnosti u kojoj su stekli radno iskustvo, na temelju priložene dokumentacije o izvedenim radovima kroz razdoblje od jedne godine.

Članak 5.

(1) Za stjecanje stručnog zvanja konzervator uvjeti su:

– završen odgovarajući sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij

– jedna godina rada u struci u Hrvatskom restauratorskom zavodu ili pravnoj osobi osnovanoj za obavljanje konzervatorsko-restauratorskih poslova na zaštiti i očuvanju kulturnih dobara osnovanoj od jedinice lokalne i područne (regionalne) samouprave i

– položen stručni ispit za konzervatora.

(2) Stručno zvanje konzervator mogu steći i osobe koje imaju obrazovanje propisano stavkom 1. ovoga članka, jednu godinu rada i rade u upravi nadležnoj za konzervatorske poslove ministarstva nadležnog za poslove kulture (u daljnjem tekstu: Ministarstvo) ili Gradskom zavodu za zaštitu spomenika kulture i prirode Grada Zagreba na poslovima zaštite i očuvanja kulturnih dobara.

(3) Osobe iz stavka 2. ovoga članka stručni ispit za stručno zvanje konzervator polažu u okviru državnog stručnog ispita tako da posebni dio stručnog ispit polažu prema posebnom programu koji utvrđuje Ministarstvo u skladu s ovim Pravilnikom, a koji se objavljuje na mrežnim stranicama Ministarstva.

IV. VIŠA STRUČNA ZVANJA

Članak 6.

(1) Stručno zvanje viši konzervator-restaurator može steći osoba koja je nakon stjecanja temeljnog stručnog zvanja konzervator-restaurator, najmanje pet godina radila u užoj specijalnosti struke te je u tom razdoblju izvela radove iz područja konzervatorsko-restauratorske djelatnosti koji se mogu izraziti s najmanje 200 bodova sukladno Prilogu 2. koji je sastavni dio ovoga Pravilnika.

(2) Osobi koja je stekla akademski stupanj doktora znanosti iz područja konzervatorske ili konzervatorsko-restauratorske djelatnosti potrebne godine radnog iskustva iz stavka 1. ovoga članka umanjuju se za dvije godine, a osobi koja je stekla akademski stupanj magistra znanosti iz područja konzervatorske ili konzervatorsko-restauratorske djelatnosti, za jednu godinu.

(3) Iznimno, osoba koja prilikom zasnivanja radnog odnosa u Hrvatskom restauratorskom zavodu ili drugoj pravnoj osobi koja obavlja poslove na zaštiti i očuvanju kulturnih dobara kojoj je osnivač Republika Hrvatska, županija, Grad Zagreb, gradovi i općine, ima radno iskustvo od šest godina rada na kulturnom dobru i obrazovanje propisano za stjecanje temeljnog stručnog zvanja iz članka 4. ovoga Pravilnika te je u tom razdoblju izvela radove koji se mogu izraziti s najmanje 200 bodova sukladno Prilogu 2. ovoga Pravilnika, stječe stručno zvanje viši konzervator-restaurator pod uvjetom da u roku od šest mjeseci od zasnivanja radnog odnosa položi stručni ispit za stručno zvanje konzervator-restaurator.

(4) Stručni ispit za stručno zvanje konzervator-restaurator osobe iz stavka 3. ovoga članka polažu u dijelu A. i B.2. uže specijalnosti u kojoj su stekli radno iskustvo.

Članak 7.

(1) Stručno zvanje viši konzervator može steći osoba koja je nakon stjecanja temeljnog stručnog zvanja konzervator, najmanje pet godina radila u struci te je u tom razdoblju izvela radove iz područja konzervatorske djelatnosti koji se mogu izraziti s najmanje 200 bodova sukladno Prilogu 2. ovoga Pravilnika.

(2) Osobi koja je stekla akademski stupanj doktora znanosti iz područja konzervatorske ili konzervatorsko-restauratorske djelatnosti, potrebne godine radnog iskustva iz stavka 1. ovoga članka umanjuju se za dvije godine, a osobi koja je stekla akademski stupanj magistra znanosti iz područja konzervatorske ili konzervatorsko-restauratorske djelatnosti, za jednu godinu.

(3) Iznimno, osoba koja prilikom zasnivanja radnog odnosa u Hrvatskom restauratorskom zavodu ili drugoj pravnoj osobi koja obavlja poslove na zaštiti i očuvanju kulturnih dobara kojoj je osnivač Republika Hrvatska, županija, Grad Zagreb, gradovi ili općine ima odgovarajuće radno iskustvo od šest godina rada na kulturnom dobru i obrazovanje propisano za stjecanje odgovarajućeg temeljnog stručnog zvanja iz članka 5. ovoga Pravilnika te je u tom razdoblju izvela radove iz područja konzervatorske djelatnosti koji se mogu izraziti s najmanje 200 bodova sukladno Prilogu 2. ovoga Pravilnika, stječe stručno zvanje viši konzervator pod uvjetom da u roku od šest mjeseci od zasnivanja radnog odnosa položi stručni ispit za stručno zvanje konzervator.

Članak 8.

(1) Stručno zvanje konzervator-restaurator savjetnik može steći osoba koja obavlja složene poslove na zaštiti i očuvanju kulturnih dobara uz uvjet da je nakon stjecanja stručnog zvanja viši konzervator-restaurator najmanje pet godina radila u užoj specijalnosti struke te je u tom razdoblju izvela radove koji se mogu izraziti s najmanje 300 bodova sukladno Prilogu 2. ovoga Pravilnika

ili

osoba koja je od stjecanja zvanja višega konzervatora-restauratora do podnošenja zahtjeva za stjecanje zvanja konzervator-restaurator savjetnik izvela radove koji se mogu izraziti s najmanje 500 bodova sukladno Prilogu 2. ovoga Pravilnika.

(2) Iznimno, osoba koja prilikom zasnivanja radnog odnosa u Hrvatskom restauratorskom zavodu ili drugoj pravnoj osobi koja obavlja poslove na zaštiti i očuvanju kulturnih dobara kojoj je osnivač Republika Hrvatska, županija, Grad Zagreb, gradovi ili općine ima odgovarajuće radno iskustvo od jedanaest godina rada na kulturnom dobru i obrazovanje propisano za stjecanje stručnog zvanja iz članka 4. ovoga Pravilnika te je u tom razdoblju izvela radove koji se mogu izraziti s najmanje 400 bodova sukladno Prilogu 2. ovoga Pravilnika, stječe stručno zvanje konzervator-restaurator savjetnik pod uvjetom da u roku od šest mjeseci od zasnivanja radnog odnosa položi propisani stručni ispit za stručno zvanje konzervator-restaurator.

(3) Stručni ispit za stručno zvanje konzervator-restaurator osobe iz članka stavka 2. ovoga članka polažu u dijelu A. i B.2. uže specijalnosti u kojoj su stekli radno iskustvo.

Članak 9.

(1) Stručno zvanje konzervator savjetnik može steći osoba koja obavlja složene poslove na zaštiti i očuvanju kulturnih dobara uz uvjet da je nakon stjecanja stručnog zvanja viši konzervator najmanje pet godina radila u struci te da je u tom razdoblju izvela radove koji se mogu izraziti s najmanje 300 bodova sukladno Prilogu 2. ovoga Pravilnika

ili

osoba koja je od stjecanja zvanja višega konzervatora do podnošenja zahtjeva za stjecanje zvanja konzervator savjetnik izvela radove koji se mogu izraziti s najmanje 500 bodova sukladno Prilogu 2. ovoga Pravilnika.

(2) Iznimno, osoba koja prilikom zasnivanja radnog odnosa u Hrvatskom restauratorskom zavodu ili drugoj pravnoj osobi koja obavlja poslove na zaštiti i očuvanju kulturnih dobara kojoj je osnivač Republika Hrvatska, županija, Grad Zagreb, gradovi ili općine, ima odgovarajuće radno iskustvo od jedanaest godina rada na kulturnom dobru i obrazovanje propisano za stjecanje odgovarajućeg temeljnog stručnog zvanja iz članka 5. ovoga Pravilnika te je u tom razdoblju izvela radove koji se mogu izraziti s najmanje 400 bodova sukladno Prilogu 2. ovoga Pravilnika, stječe stručno zvanje konzervator savjetnik pod uvjetom da u roku od šest mjeseci od zasnivanja radnog odnosa položi stručni ispit za stručno zvanje konzervator.

V. OSTALA STRUČNA ZVANJA

Članak 10.

Za stjecanje stručnog zvanja konzervator-restaurator tehničar I. stupnja uvjeti su:

– završeno srednjoškolsko obrazovanje konzervatorsko-restauratorskog, umjetničkog, humanističkog ili prirodoslovno-tehničkog usmjerenja

– jedna godina rada u užoj specijalnosti struke

– položen stručni ispit za konzervatora-restauratora tehničara I. stupnja.

Članak 11.

(1) Za stjecanje stručnog zvanja konzervator-restaurator tehničar II. stupnja uvjeti su:

– završeno srednjoškolsko obrazovanje konzervatorsko-restauratorskog, umjetničkog, humanističkog ili prirodoslovno-tehničkog usmjerenja

– pet godina rada u užoj specijalnosti struke nakon stečenog stručnog zvanja konzervatora-restauratora tehničara I. stupnja

– položen posebni dio stručnog ispita (B.2. Znanja uže specijalnosti iz Programa stručnog ispita iz Priloga 1. ovoga Pravilnika) za konzervatora-restauratora tehničara II. stupnja.

(2) Iznimno, osoba koja prilikom zasnivanja radnog odnosa u Hrvatskom restauratorskom zavodu ili drugoj pravnoj osobi koja obavlja poslove na zaštiti i očuvanju kulturnih dobara kojoj je osnivač Republika Hrvatska, županija, Grad Zagreb, gradovi ili općine ima odgovarajuće radno iskustvo od šest godina rada na kulturnom dobru i obrazovanje propisano za stjecanje stručnog zvanja iz stavka 1. ovoga članka, stječe stručno zvanje konzervator-restaurator tehničar II. stupnja pod uvjetom da položi u roku od šest mjeseci od zasnivanja radnog odnosa propisane objedinjene stručne ispite za zvanja konzervator-restaurator tehničar I. stupnja i konzervator-restaurator tehničar II. stupnja.

Članak 12.

Za stjecanje stručnog zvanja viši konzervator-restaurator tehničar I. stupnja uvjeti su:

– završen sveučilišni prijediplomski konzervatorsko-restauratorski studij ili sveučilišni prijediplomski studij prema užoj specijalnosti, odnosno s njim izjednačen studij ili

– završen prijediplomski sveučilišni studij umjetničkog, humanističkog ili prirodoslovno-tehničkog usmjerenja, odnosno s njim izjednačen studij

– jedna godina rada u užoj specijalnosti struke i položen stručni ispit za višeg konzervatora-restauratora tehničara I. stupnja.

Članak 13.

(1) Stručno zvanje viši konzervator-restaurator tehničar II. stupnja može steći osoba koja je nakon stjecanja stručnog zvanja viši konzervator-restaurator tehničar I. stupnja najmanje pet godina obavljala stručne konzervatorsko-restauratorske poslove u tom zvanju te je u tom razdoblju izvela radove koji se mogu izraziti s najmanje 230 bodova sukladno Prilogu 2. ovoga Pravilnika.

(2) Iznimno, stručno zvanje iz stavka 1. ovoga članka može steći i osoba koja prilikom zasnivanja radnog odnosa u Hrvatskom restauratorskom zavodu ili drugoj pravnoj osobi koja obavlja poslove na zaštiti i očuvanju kulturnih dobara kojima je osnivač Republika Hrvatska, županija, Grad Zagreb, gradovi ili općine ima odgovarajuće radno iskustvo od šest godina rada na kulturnom dobru, obrazovanje propisano za stjecanje stručnog zvanja iz članka 12. ovoga Pravilnika te je u tom razdoblju izvela radove koji se mogu izraziti s najmanje 230 bodova sukladno Prilogu 2. ovoga Pravilnika, pod uvjetom da u roku od šest mjeseci od zasnivanja radnog odnosa položi propisani stručni ispit za stručno zvanje viši konzervator-restaurator tehničar I. stupnja.

VI. STRUČNI ISPIT

Članak 14.

(1) Stručni ispit za stjecanje stručnih zvanja polaže se prema Programu stručnih ispita za konzervatorsko-restauratorsku djelatnost, koji je sastavni dio ovog Pravilnika.

(2) Programom stručnih ispita određuje se sadržaj, način izrade praktičnog stručnog rada i pisane radnje, te stručna literatura za svaku tematsku cjelinu općeg i posebnog dijela ispita.

(3) Povjerenstvo za stručne ispite utvrđuje popis stručne literature za predmete koji se polažu na ispitu, a popis stručne literature i njegove izmjene objavljuju se na mrežnim stranicama Ministarstva i mrežnim stranicama Hrvatskog restauratorskog zavoda.

(4) Popis stručne literature može se dopuniti i izmijeniti najkasnije šest mjeseci prije polaganja ispita.

Članak 15.

(1) Stručni ispit sastoji se od općeg dijela ispita A. i posebnog dijela ispita B.

(2) Opći dio ispita A. obvezan je za sve pristupnike.

(3) Opći dio ispita A. polaže se u pravilu usmeno i obuhvaća:

1. ustavno uređenje Republike Hrvatske i propise kojima se uređuje zaštita i očuvanje kulturnih dobara, te međunarodne konvencije u području zaštite i očuvanja kulturnih dobara kojih je potpisnica Republika Hrvatska

2. osnove poslovanja: upravljanje, organiziranje te izrada troškovnika.

(4) Posebni dio ispita B. polaže se u pravilu usmeno i obuhvaća:

a) B.1.

1. povijest, teorija i etička načela konzervatorsko-restauratorske djelatnosti

2. metode istraživanja i dokumentiranja, metodologije konzerviranja i restauriranja kulturnih dobara te poznavanje drugih znanosti vezanih uz posebnosti restauratorskih poslova koje pristupnik polaže.

b) B.2. Znanja uže specijalnosti i obuhvaća praktični stručni rad s pisanom radnjom te provjeru znanja uže specijalnosti.

Članak 16.

(1) Ministar nadležan za kulturu (u daljnjem tekstu: Ministar) imenuje Povjerenstvo za polaganje stručnog ispita (u daljnjem tekstu: Povjerenstvo).

(2) Povjerenstvo se sastoji od predsjednika i šest članova iz reda stručnjaka za zaštitu i očuvanje kulturnih dobara. Dva člana Povjerenstva su službenici Ministarstva od kojih je po jedan iz pravne struke i zaštite kulturne baštine.

(3) Predsjedniku i članovima Povjerenstva određuju se zamjenici.

(4) Povjerenstvo donosi Poslovnik o svom radu te izrađuje upute o obliku i sadržaju dokumentacije potrebne za stručni ispit.

(5) Hrvatski restauratorski zavod obavlja administrativne poslove Povjerenstva te imenuje tajnika Povjerenstva.

Članak 17.

(1) Ministar utvrđuje Listu ispitivača za pojedina tematska područja, Listu mentora i Listu izvjestitelja.

(2) Za ispitivanje pojedinih tematskih područja Povjerenstvo određuje ispitivače s Liste ispitivača. Svakom pristupniku, za stručni rad s pisanom radnjom Povjerenstvo određuje mentora s Liste mentora prema prijedlogu pristupnika, a za ocjenu izvješća o samostalno izvedenim radovima Povjerenstvo određuje izvjestitelja s Liste izvjestitelja.

(3) Zadaća mentora je praćenje pristupnika u izradi stručnog rada s pisanom radnjom. Mentor podnosi Povjerenstvu pisano izvješće s mišljenjem o stručnoj radnji i radu pristupnika.

(4) Izvjestitelj podnosi Povjerenstvu pisano mišljenje o izvješćima pristupnika i stručnosti u radu pristupnika na osnovi pisanih izvješća.

(5) Ispitivač općeg dijela ispita A. može biti samo osoba pravne ili ekonomske struke.

(6) Ispitivač posebnog dijela ispita B. može biti osoba koja ima odgovarajuću razinu obrazovanja za tematsku cjelinu koju ispituje te stručno ili znanstveno zvanje u istom ili višem zvanju od stručnog ili znanstvenog zvanja pristupnika.

(7) Iznimno odlukom Povjerenstva za polaganje stručnog ispita, ispitivač posebnog dijela stručnog ispita može biti osoba koja nije s Liste ispitivača u slučaju specifične uže specijalnosti.

Članak 18.

(1) Pravo na polaganje stručnog ispita imaju osobe sa završenim obrazovanjem propisanim ovim Pravilnikom za konzervatorsko-restauratorsko ili konzervatorsko zvanje te s radnim iskustvom propisanim ovim Pravilnikom.

(2) Stručni ispit organizira se najmanje dva puta godišnje, a rok prijave i vrijeme održavanja ispita (ispitni rok) objavljuje Hrvatski restauratorski zavod na svojim mrežnim stranicama.

Članak 19.

(1) Pristupnik može odustati od polaganja prijavljenog stručnog ispita, o čemu je dužan obavijestiti Povjerenstvo najkasnije sedam dana prije ispitnog roka.

(2) Pristupniku će se odobriti odgoda polaganja stručnog ispita ako je zbog bolesti ili iz drugih opravdanih razloga spriječen pristupiti stručnom ispitu ili nastaviti započeto polaganje stručnog ispita, o čemu je obvezan priložiti liječničku potvrdu ili drugi dokaz.

(3) Povjerenstvo će u slučaju iz stavka 2. ovoga članka pristupniku odobriti polaganje stručnog ispita u prvom sljedećem ispitnom roku.

(4) Pristupnik ima pravo na povrat dijela uplaćene naknade ako je odustao od stručnog ispita sukladno stavku 1. ovoga članka.

(5) Uplaćenu naknadu Hrvatski restauratorski zavod zadržava u iznosu potrebnom za pokrivanje troškova nastalih do trenutka odustajanja pristupnika sukladno stavku 1. ovoga članka.

(6) Ako je pristupnik uredno pozvan na stručni ispit, a neopravdano mu ne pristupi niti pravodobno odustane od polaganja stručnog ispita, nema pravo na povrat uplaćene naknade.

Članak 20.

(1) U prijavi za polaganje stručnog ispita za pristupnike sa završenim konzervatorsko-restauratorskim studijem navode se podaci te prilažu dokumenti kojima se dokazuju ispunjeni uvjeti za polaganje ispita, i to:

– ime i prezime, OIB, adresa stanovanja i podaci za kontakt (e-mail, broj telefona), popis priloženih dokumenata

– stručno zvanje s navedenom užom specijalnosti u kojoj je pristupnik obavljao konzervatorsko-restauratorske radove tijekom jedne godine

– dokaz o završenom konzervatorsko-restauratorskom studiju i užoj specijalnosti studija

– za pristupnike koji prijavljuju dopunski stručni ispit preslika potvrde o prethodno stečenom zvanju

– potvrda o zaposlenju i radnom mjestu koju izdaje poslodavac ako je pristupnik zaposlen

– dokaz o obavljenim konzervatorsko-restauratorskim radovima:

a) popis obavljenih konzervatorsko-restauratorskih poslova u prijavljenoj užoj specijalnosti na kulturnim dobrima sa sažetim opisom samostalno izvedenih radova ovjeren od poslodavca u kojem se navodi ime voditelja radova koji u smislu Zakona o zaštitu i očuvanje kulturnih dobara ima dopuštenje za obavljanje poslova na zaštiti i očuvanju kulturnih dobara u prijavljenoj užoj specijalnosti

b) potvrdu poslodavca o trajanju zaposlenja

c) potvrdu Ministarstva, nadležnog područnog konzervatorskog ureda/službe ili Gradskog zavoda za zaštitu spomenika kulture i prirode Grada Zagreba na temelju izdanih odobrenja ili Hrvatskog restauratorskog zavoda, a za arhivsko gradivo, knjižničnu građu i muzejsku građu potvrdu nadležnog državnog arhiva, Nacionalne i sveučilišne knjižnice u Zagrebu, nadležne javne knjižnice odnosno nadležnog javnog muzeja o obavljenim konzervatorsko-restauratorskim poslovima na kulturnim dobrima u ukupnom trajanju od najmanje jedne godine u prijavljenoj užoj specijalnosti.

– tri pisana izvješća s fotodokumentacijom o samostalno izvršenim konzervatorsko-restauratorskim radovima na kulturnim dobrima

– dokumentaciju o eventualnom sudjelovanju na znanstvenim ili stručnim skupovima i objavljenim radovima, stručnom osposobljavanju i sl.

– dokaz o eventualno stečenom akademskom stupnju iz područja konzervatorske ili konzervatorsko-restauratorske djelatnosti i primjerak ili sažetak doktorske disertacije odnosno magistarskog rada magistra znanosti

– suglasnost za korištenje osobnih podataka.

(2) Pristupnici koji su konzervatorsko-restauratorske poslove obavljali u drugim državama članicama Europske unije dužni su priložiti potvrde institucije i nadležnog tijela države članice Europske unije o tim poslovima i njihovom ukupnom trajanju.

(3) Potvrda o uplaćenoj naknadi za polaganje stručnog ispita prilaže se prije pristupanja ispitu.

(4) U slučaju kada je pristupnik radio kao dio konzervatorsko-restauratorskog tima, opis i mišljenje o njegovim radovima potvrđuje voditelj programa na kojem je radio.

(5) Prijavu za polaganje općeg dijela ispita A. i posebnog dijela ispita B.2. iz Priloga 1. ovog Pravilnika za pristupnike sa završenim konzervatorsko-restauratorskim studijem koji su radno iskustvo stekli u srodnoj užoj specijalnosti u odnosu na specijalnost stečenu razinom obrazovanja HKO-a 7.1. sv. ili 7.1. st., sa svim prilozima pristupnik u prijavnom roku šest mjeseci prije ispitnog roka podnosi Hrvatskom restauratorskom zavodu koji organizira postupak polaganja ispita.

Članak 21.

(1) U prijavi za polaganje stručnog ispita za pristupnike sa završenim umjetničkim, humanističkim ili prirodoslovno-tehničkim usmjerenjem navode se podaci te prilažu dokumenti kojima se dokazuju ispunjeni preduvjeti za polaganje stručnog ispita za pojedine uže specijalnosti prema razini obrazovanja, i to:

– ime i prezime, OIB, adresa stanovanja i podaci za kontakt (e-mail, broj telefona), popis priloženih dokumenata

– stručno zvanje s navedenom užom specijalnosti za koje se prijavljuje stručni ispit

– dokaz o obrazovanju

– preslika potvrde o prethodno stečenom zvanju za pristupnike koji prijavljuju dopunski stručni ispit

– potvrda o zaposlenju i radnom mjestu koju izdaje poslodavac ako je pristupnik zaposlen

– dokaz o obavljenim konzervatorsko-restauratorskim radovima:

a) popis obavljenih konzervatorsko-restauratorskih odnosno konzervatorskih poslova na kulturnim dobrima sa sažetim opisom samostalno izvedenih radova

b) potvrdu poslodavca koji u smislu Zakona o zaštiti i očuvanju kulturnih dobara ima dopuštenje za obavljanje poslova na zaštiti i očuvanju kulturnih dobara u prijavljenoj užoj specijalnosti

c) potvrdu Ministarstva, nadležnog područnog konzervatorskog ureda/službe ili Gradskog zavoda za zaštitu spomenika kulture i prirode Grada Zagreba na temelju izdanih odobrenja ili Hrvatskog restauratorskog zavoda, a za arhivsko gradivo, knjižničnu građu i muzejsku građu, potvrdu nadležnog državnog arhiva, Nacionalne i sveučilišne knjižnice u Zagrebu, nadležne javne knjižnice odnosno nadležnog javnog muzeja o obavljenim konzervatorsko-restauratorskim odnosno konzervatorskim poslovima na kulturnim dobrima u ukupnom trajanju od najmanje jedne godine u prijavljenoj užoj specijalnosti

– šest izvješća s fotodokumentacijom o samostalno izvršenim konzervatorsko-restauratorskim odnosno konzervatorskim radovima

– dokumentaciju o eventualnom sudjelovanju na znanstvenim ili stručnim skupovima i objavljenim radovima, stručnom osposobljavanju i sl.

– prijedlog praktičnog stručnog rada i temu pisane radnje ovjerenu od mentora s Liste mentora iz članka 17. ovoga Pravilnika

– suglasnost za korištenje osobnih podataka.

(2) Pristupnici koji su konzervatorsko-restauratorske poslove obavljali u drugim državama članicama Europske unije dužni su priložiti potvrde institucije i nadležnog tijela države članice Europske unije o tim poslovima i njihovom ukupnom trajanju.

(3) Potvrda o uplaćenoj naknadi za polaganje stručnog ispita prilaže se prije pristupanja ispitu.

(4) Prijavu za polaganje stručnog ispita sa svim prilozima pristupnik u prijavnom roku šest mjeseci prije ispitnog roka podnosi Hrvatskom restauratorskom zavodu, koji organizira postupak polaganja stručnih ispita.

Članak 22.

(1) Prijavu za polaganje stručnog ispita razmatra Povjerenstvo na sjednici, o radu Povjerenstva vodi se zapisnik kojeg potpisuje predsjednik Povjerenstva, a jedan primjerak zapisnika dostavlja se Ministarstvu.

(2) U postupku razmatranja prijave Povjerenstvo će provjeriti potpunost prijave i valjanost priložene dokumentacije te ako utvrdi da prijava nije potpuna ili da neki od priloga nije valjan, Povjerenstvo će o tome obavijestiti podnositelja i odgoditi razmatranje prijave, do dopune u propisanom roku.

(3) Ako je razmatranje prijave odgođeno, obavijest iz stavka 2. ovoga članka treba sadržavati navod o razlogu odgode i uputu za ispravak ili dopunu prijave, uključujući i uputu za odabir teme i mentora pristupnicima za temu stručnog, odnosno predmet praktičnog rada, ako je predložena tema ocijenjena neprihvatljivom.

(4) Ako pristupnik u roku od mjesec dana od zaprimanja obavijesti o traženju Povjerenstva ne dostavi dopunu, prijava će se odbaciti odnosno odbiti uz navođenje razloga neprihvaćanja prijave.

(5) Ako je prijava potpuna i priložena dokumentacija valjana, Povjerenstvo upućuje dokumentaciju o izvršenim radovima na mišljenje konzervatoru-restauratoru uže specijalnosti s Liste izvjestitelja.

(6) Izvjestitelj podnosi pisano izvješće Povjerenstvu u roku od mjesec dana od dana primitka zahtjeva Povjerenstva i dokumentacije s obrazloženim mišljenjem o stručnoj sposobnosti i kvaliteti izvedenih radova.

(7) Odluku o prijavi za polaganje ispita za pristupnike čija je prijava potpuna Povjerenstvo je dužno donijeti u roku od 45 dana od krajnjeg roka prijave, o čemu se obavještava pristupnik. Za pristupnike prema stavcima 2., 3., 4. i 5. ovoga članka, dopuna prijave i obavijest o pravu na polaganje ispita dostavlja se u skladu s propisanim rokovima.

(8) U obavijesti o prihvaćanju prijave Povjerenstvo obavještava podnositelja o uvjetima za izlazak na stručni ispit i roku predaje stručne radnje.

(9) Pisanu radnju s pozitivnom ocjenom mentora u dva primjerka pristupnik je obvezan predati Povjerenstvu najkasnije mjesec dana prije ispitnog roka.

(10) O mjestu, vremenu i rasporedu polaganja stručnog ispita pristupnici se obavještavaju najmanje dva tjedna prije održavanja stručnog ispita.

Članak 23.

(1) Opći dio stručnog ispita polaže se u pravilu usmeno pred ispitivačem.

(2) Posebni dio stručnog ispita polaže se u pravilu usmeno pred ispitivačem i dva člana Povjerenstva.

(3) Uspjeh pristupnika ocjenjuju ispitivači i stručnom ispitu nazočni članovi Povjerenstva, te ga zapisnički konstatiraju u obrascu zapisnika stručnog ispita za svakog pristupnika. Obrazac zapisnika stručnog ispita utvrđuje Ministarstvo.

(4) O stručnom ispitu se vodi zapisnik kojeg potpisuje predsjednik i ispitu nazočni članovi Povjerenstva. Primjerak zapisnika zaključnih rezultata i obrasce zapisnika za pojedinog pristupnika dostavljaju se u roku od 15 dana Ministarstvu.

Članak 24.

(1) Pristupnik koji ne položi jedan predmet općeg i/ili posebnog dijela stručnog ispita, može ponovno polagati taj dio stručnog ispita u primjerenom roku kojega odredi Povjerenstvo.

(2) Pristupnik koji ne položi više od dva predmeta stručnog ispita ponovno polaže sve predmete stručnog ispita.

Članak 25.

(1) Povjerenstvo na temelju uspjeha postignutog na općem dijelu ispita A., posebnom dijelu ispita B. te ocjene praktičnog stručnog rada s pisanom radnjom utvrđuje ukupni uspjeh pristupnika.

(2) Za pristupnike sa završenim konzervatorsko-restauratorskim studijem Povjerenstvo na temelju uspjeha postignutog na općem dijelu stručnog ispita i na temelju obrazloženog mišljenja izvjestitelja utvrđuje ukupni uspjeh pristupnika.

(3) Za pristupnike sa završenim konzervatorsko-restauratorskim studijem koji su radno iskustvo stekli u srodnoj užoj specijalnosti u odnosu na specijalnost stečenu razinom obrazovanja HKO-a 7.1. sv. ili 7.1. st., Povjerenstvo na temelju uspjeha postignutog na općem dijelu ispita A., posebnom dijelu ispita B.2., te na temelju obrazloženog mišljenja izvjestitelja utvrđuje ukupni uspjeh pristupnika.

(4) Uspjeh pristupnika na stručnom ispitu ocjenjuje se sa: »položio« i »nije položio«.

(5) Povjerenstvo dostavlja zapisnik s utvrđenim uspjehom svakoga pristupnika Ministarstvu u roku od 8 dana.

Članak 26.

(1) O položenom stručnom ispitu za stručno zvanje Ministarstvo pristupniku izdaje potvrdu najkasnije u roku od 30 dana od dana prijema zapisnika kojim se utvrđuje da je pristupnik položio stručni ispit.

(2) Ministarstvo izdaje tri primjerka potvrde iz stavka 1. ovog članka, i to jedan primjerak dostavlja pristupniku, drugi poslodavcu, a treći Hrvatskom restauratorskom zavodu.

(3) Hrvatski restauratorski zavod vodi Evidenciju o stečenim stručnim zvanjima i višim stručnim zvanjima koja se objavljuje na mrežnim stranicama Hrvatskog restauratorskog zavoda.

(4) U Evidenciju iz stavka 3. ovoga članka upisuje se: redni broj, ime i prezime, datum i mjesto rođenja i adresa pristupnika, obrazovanje, naziv i sjedište pravne osobe u kojoj je zaposlen, naziv zvanja i specijalnosti te datum polaganja ispita i uspjeh na ispitu te naziv višeg stručnog zvanja i specijalnosti kao i datum, klasa i urbroj rješenja o stjecanju višeg stručnog konzervatorsko-restauratorskog zvanja.

(5) Stručna zvanja stečena sukladno ovom Pravilniku upisuju se i u Upisnik specijaliziranih fizičkih osoba koje imaju dopuštenje za obavljanje poslova na zaštiti i očuvanju kulturnih dobara.

Članak 27.

(1) Potvrde za stručna zvanja izdaju se za uže specijalnosti odnosno zanimanja:

– za zvanje konzervator-restaurator uže specijalnosti:

a) slike na različitim nosiocima

b) polikromirana drvena skulptura i/ili polikromirani drveni predmeti

c) kamena skulptura

d) gradivo i/ili građa na papiru, pergamentu, koži i srodnim materijalima te fotografije

e) predmeti od tekstila i/ili kože

f) predmeti zlatarskog i filigranskog obrta

g) predmeti umjetničkog obrta određenog materijala (metal, drvo, staklo, porculan, keramika, kost i drugi organski materijal)

h) zidno slikarstvo

i) arhitektonska plastika (kamen, umjetni kamen, žbuka i terakota)

j) štuko

k) mozaik i inkrustacije od tvrdog kamena

l) predmeti iz arheološkog konteksta (kamen, mozaik, zidni oslik, metal, keramika, staklo, organski materijal)

m) etnografski predmeti od raznih materijala

n) namještaj i/ili drvena oprema interijera

o) predmeti industrijskog dizajna

p) analogni i digitalni materijal umjetničke i povijesne vrijednosti (audio i video zapisi, dijapozitivi i drugo)

r) djela suvremene umjetnosti (anorganski i organski materijali)

– za zvanje konzervator prema zanimanju:

a) povjesničar umjetnosti

b) arheolog

c) etnolog

d) arhitekt.

(2) Za odobravanje drugih zanimanja prema razini obrazovanja za zvanje konzervator, osim navedenih u stavku 1. podstavku 2. ovoga članka, prije stjecanja dvogodišnjeg radnog iskustva pristupnika u struci, ustanova u kulturi podnosi zahtjev s obrazloženjem Povjerenstvu koje zahtjev prosljeđuje unutarnjoj ustrojstvenoj jedinici Ministarstva u čijem je djelokrugu zaštita kulturne baštine koja odlučuje o zahtjevu u roku od 30 dana.

Članak 28.

Sva dokumentacija, samostalna pisana izvješća i stručne radnje priložene prijavi za polaganje stručnog ispita čuvaju se u Hrvatskom restauratorskom zavodu sukladno pravilima arhivske struke.

VII. DOPUNSKI STRUČNI ISPIT I PRIZNAVANJE INOZEMNE STRUČNE KVALIFIKACIJE

Članak 29.

(1) Dopunski stručni ispit može polagati osoba koja je položila stručni ili državni ispit za jedno od stručnih zvanja, a želi steći stručno zvanje za drugu užu specijalnost za koju je ostvarila potrebne uvjete.

(2) Dopunski stručni ispit može polagati i osoba koja je položila stručni ispit za jedno od stručnih zvanja, a želi steći drugo stručno zvanje za koje je ostvarila potrebne uvjete.

Članak 30.

(1) Prijavi za polaganje dopunskog stručnog ispita, uz ostale podatke i dokumente navedene u člancima 20. i 21. ovoga Pravilnika, pristupnik prilaže i dokaz o položenom stručnom ispitu i dokaze o stečenim uvjetima za polaganje dopunskog stručnog ispita.

(2) Odredbe ovoga Pravilnika koje se odnose na postupak polaganja stručnog ispita primjenjuju se i na polaganje dopunskog stručnog ispita.

(3) Dopunski stručni ispit koji se polaže zbog novostečenih uvjeta odnosno koji se polaže radi stjecanja druge uže specijalnosti sastoji se od posebnog dijela ispita i to iz poglavlja B.2. Znanja uže specijalnosti Programa stručnog ispita iz Priloga 1. ovoga Pravilnika.

Članak 31.

Postupak utvrđivanja ispunjava li inozemna stručna kvalifikacija uvjete propisane ovim Pravilnikom za stručno zvanje provodi Ministarstvo.

VIII. STJECANJE VIŠIH STRUČNIH ZVANJA

Članak 32.

(1) Viša stručna zvanja, viši konzervator-restaurator, viši konzervator, konzervator-restaurator savjetnik, konzervator savjetnik, viši konzervator – restaurator tehničar II. stupnja, rješenjem dodjeljuje Ministar na prijedlog Stručnog povjerenstva za dodjelu viših stručnih zvanja (u daljnjem tekstu: Stručno povjerenstvo).

(2) Rješenje o dodjeli višeg stručnog zvanja dostavlja se Hrvatskom restauratorskom zavodu radi upisa u evidenciju iz članka 26. stavka 3. ovog Pravilnika, a Ministarstvo ga upisuje u evidenciju iz članka 26. stavka 5. ovog Pravilnika.

Članak 33.

(1) Stručno povjerenstvo čine predsjednik i četiri člana koje imenuje Ministar.

(2) Članovi Stručnog povjerenstva imenuju se iz redova stručnjaka sa dugogodišnjim znanstvenim, stručnim i praktičnim iskustvom s područja zaštite i očuvanja kulturnih dobara.

(3) Sjednice Stručnog povjerenstva saziva predsjednik, a o radu Stručnog povjerenstva vodi se zapisnik kojeg potpisuje predsjednik Stručnog povjerenstva.

(4) Stručno povjerenstvo donosi odluke većinom glasova od ukupnog broja svojih članova.

(5) Administrativne poslove za Stručno povjerenstvo obavlja Ministarstvo.

Članak 34.

(1) Zahtjev za dodjelu višeg stručnog zvanja kandidat podnosi Stručnom povjerenstvu.

(2) Postupak dodjele viših stručnih zvanja provodi se najmanje jedanput godišnje, a objava roka za podnošenje zahtjeva objavljuje se na mrežnim stranicama Ministarstva.

(3) Zahtjevu je potrebno priložiti:

– ime, prezime, OIB, adresa stanovanja i podaci za kontakt (e-mail, broj telefona), popis priloženih dokumenata

– životopis

– preslik potvrde/rješenja o prethodno stečenom zvanju

– bibliografiju objavljenih radova i preslike sažetaka radova

– potvrdu poslodavca o trajanju zaposlenja

– potvrdu Ministarstva, nadležnog područnog konzervatorskog ureda/službe ili Gradskog zavoda za zaštitu spomenika kulture i prirode Grada Zagreba o obavljenim poslovima na temelju izdanih odobrenja ili Hrvatskog restauratorskog zavoda i potvrdu poslodavca koju supotpisuje osoba koja u smislu Zakona o zaštiti i očuvanju kulturnih dobara ima dopuštenje za obavljanje poslova na zaštiti i očuvanju kulturnih dobara u užoj specijalnosti ili potvrdu nadležnog državnog arhiva, nadležne javne knjižnice odnosno nadležnog javnog muzeja o obavljenim konzervatorsko-restauratorskim poslovima za arhivsko gradivo, knjižničnu građu i muzejsku građu, koja se izdaje na temelju popisa radova

– elaborate/stručna izvješća s dokumentacijom kojima se dokazuje ispunjavanje traženih stručnih i znanstvenih kriterija izraženih bodovima sukladno Stručnim i znanstvenim kriterijima iz Priloga 2. ovog Pravilnika (bodovi se dodjeljuju za svaki pojedini elaborat/stručno izvješće koji je priložen zahtjevu)

– ispunjenu tablicu s konzervatorsko-restauratorskim radovima na kulturnim dobrima za koje su priloženi elaborati/stručna izvješća ovjerenu od poslodavca

– dokaz o stečenom akademskom stupnju doktora ili magistra znanosti iz područja konzervatorske ili konzervatorsko-restauratorske djelatnosti i sažetak doktorske disertacije odnosno magistarskog rada ako je primjenjivo

– suglasnost za korištenje osobnih podataka.

(4) Kandidati koji su konzervatorsko-restauratorske poslove obavljali u drugim državama članicama Europske unije dužni su priložiti potvrde institucije i nadležnog tijela države članice Europske unije o tim poslovima i njihovom ukupnom trajanju.

(5) Stručno povjerenstvo može tražiti od kandidata i drugu dokumentaciju potrebnu za prosudbu njegovog stručnog rada.

(6) Po završenom postupku dodjele viših stručnih zvanja predana dokumentacija se ne vraća.

Članak 35.

(1) Stručno povjerenstvo određuje izvjestitelja za svakog pojedinog kandidata sukladno tematskom području s Liste izvjestitelja.

(2) Listu izvjestitelja utvrđuje Ministar.

Članak 36.

(1) Izvjestitelj podnosi pisano izvješće Stručnom povjerenstvu u roku od 60 dana od dana primitka kandidatova zahtjeva i dokumentacije s obrazloženim mišljenjem o stručnoj sposobnosti, kvaliteti izvedenih radova i ispunjavanju stručnih i znanstvenih kriterija izraženih bodovima sukladno Stručnim i znanstvenim kriterijima iz Priloga 2. ovoga Pravilnika.

(2) Ako je priložena dokumentacija nedostatna, izvjestitelj može u dogovoru sa Stručnim povjerenstvom zatražiti nadopunu zahtjeva i/ili obaviti očevid radi stručne prosudbe rada kandidata, a Stručno povjerenstvo može zatražiti stručno mišljenje nadležnog područnog konzervatorskog ureda ili službe Ministarstva.

Članak 37.

(1) Stručno povjerenstvo obvezno je nakon primitka pisanog izvješća iz članka 36. ovog Pravilnika sazvati sjednicu na kojoj će razmotriti izvješće o kandidatu i njegovim radovima, znanstveni i stručni doprinos objavljenih ili izvedenih radova te odlučiti o prijedlogu za dodjelu odgovarajućeg višeg zvanja.

(2) Prijedlog o dodjeli višeg stručnog zvanja potpisuje predsjednik Stručnog povjerenstva.

Članak 38.

Ako su ispunjeni uvjeti za stjecanje višeg stručnog zvanja propisani ovim Pravilnikom, Stručno povjerenstvo podnosi Ministru prijedlog da donese rješenje kojim se usvaja zahtjev za stjecanje višeg stručnog zvanja, a ako uvjeti za stjecanje višeg stručnog zvanja nisu ispunjeni, Stručno povjerenstvo podnosi Ministru prijedlog da donese rješenje kojim se odbija zahtjev za stjecanje višeg stručnog zvanja.

IX. NAKNADE

Članak 39.

(1) Pristupnici ispitu za stručno zvanje su obvezni uplatiti na račun Hrvatskog restauratorskog zavoda propisanu naknadu.

(2) Kandidati za dodjelu višeg stručnog zvanja su obvezni uplatiti na račun Ministarstva propisanu naknadu nakon zaprimanja obavijesti od strane Stručnog povjerenstva o prihvaćanju zahtjeva.

(3) Sredstva za naknadu može osigurati poslodavac kod kojega je pristupnik ispitu odnosno kandidat za dodjelu višeg stručnog zvanja zaposlen.

(4) Za prijavu više užih specijalnosti u istom prijavnom roku kandidati uplaćuju jednu naknadu.

Članak 40.

(1) Predsjednik i članovi Povjerenstva i Stručnog povjerenstva, tajnik Povjerenstva, mentori, izvjestitelji i ispitivači iz ovog Pravilnika imaju pravo na naknadu po svakom pristupniku i kandidatu.

(2) Visinu naknade iz stavka 1. ovoga članka utvrđuje Ministar na prijedlog Hrvatskog restauratorskog zavoda.

(3) Visinu troškova iz članka 39. stavka 1. ovog Pravilnika i stavka 1. ovoga članka odlukom utvrđuje Ministarstvo na prijedlog Hrvatskog restauratorskog zavoda, a odluka se objavljuje na mrežnim stranicama Ministarstva i Hrvatskog restauratorskog zavoda.

(4) Visinu troškova iz članka 39. stavka 2. ovog Pravilnika odlukom utvrđuje Ministarstvo, a odluka se objavljuje na mrežnim stranicama Ministarstva.

X. PRIJELAZNE I ZAVRŠNE ODREDBE

Članak 41.

Javne ustanove koje obavljaju konzervatorsko-restauratorsku djelatnost uskladit će svoje akte s odredbama ovoga Pravilnika u roku od šest mjeseci od dana stupanja na snagu ovoga Pravilnika.

Članak 42.

(1) Osoba koja je podnijela zahtjev za stjecanje višega stručnog zvanja za obavljanje poslova na zaštiti i očuvanju kulturnih dobara do stupanja na snagu ovoga Pravilnika, stječe više stručno zvanje sukladno odredbama ovog Pravilnika.

(2) Osoba koja je podnijela zahtjev za polaganje stručnoga ispita do stupanja na snagu ovoga Pravilnika, stručni ispit polaže prema odredbama ovog Pravilnika.

Članak 43.

(1) Osoba koja je na temelju propisa koji su uređivali uvjete i način stjecanja stručnih zvanja za obavljanje poslova na zaštiti i očuvanju kulturnih dobara do dana stupanja na snagu ovog Pravilnika stekla zvanje:

– restaurator tehničar prevodi se u zvanje konzervator-restaurator tehničar I. stupnja

– konzervator tehničar prevodi se u zvanje konzervator-restaurator tehničar I. stupnja

– viši restaurator tehničar prevodi se u zvanje konzervator-restaurator tehničar II. stupnja

– viši konzervator tehničar prevodi se u zvanje konzervator-restaurator tehničar II. stupnja

– restaurator majstor prevodi se u zvanje konzervator-restaurator tehničar II. stupnja

– viši konzervator tehničar II. stupnja prevodi se u zvanje konzervator-restaurator tehničar II. stupnja

– viši restaurator tehničar specijalist prevodi se u zvanje viši konzervator-restaurator tehničar I. stupnja

– viši konzervator tehničar specijalist prevodi se u zvanje viši konzervator-restaurator tehničar I. stupnja

– restaurator majstor specijalist prevodi se u zvanje viši konzervator-restaurator tehničar II. stupnja

– viši konzervator tehničar II. stupnja specijalist prevodi se u zvanje viši konzervator-restaurator tehničar II. stupnja

– majstor kipar i majstor slikar prevode se u restaurator-majstor.

(2) Prevođenje iz stavka 1. ovog članka obavit će se rješenjem Ministarstva na zahtjev osobe koja je stekla predmetno zvanje.

Članak 44.

(1) Osoba koja ima završen odgovarajući sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij, tri godine radnog staža na poslovima iz područja konzervatorske djelatnosti u upravi nadležnoj za konzervatorske poslove Ministarstva ili u Gradskom zavodu za zaštitu spomenika kulture i prirode Grada Zagreba i pozitivno mišljenje čelnika uprave nadležne za konzervatorske poslove Ministarstva odnosno čelnika Gradskog zavoda za zaštitu spomenika kulture i prirode Grada Zagreba, kao i položen državni stručni ispit, može podnijeti zahtjev za stjecanje stručnog zvanja konzervator, a rješenje o stjecanju stručnog zvanja izdaje Ministarstvo.

(2) Osoba koja ima završen odgovarajući sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij, šest godina radnog staža na poslovima iz područja konzervatorske djelatnosti u upravi nadležnoj za konzervatorske poslove Ministarstva ili u Gradskom zavodu za zaštitu spomenika kulture i prirode Grada Zagreba, te je u tom razdoblju izvela radove koji se mogu izraziti s najmanje 150 bodova sukladno Prilogu 2. ovoga Pravilnika, a što je ovjerio čelnik uprave nadležne za konzervatorske poslove Ministarstva odnosno čelnik Gradskog zavoda za zaštitu spomenika kulture i prirode Grada Zagreba, može podnijeti zahtjev za stjecanje stručnog zvanja viši konzervator, a rješenje o stjecanju stručnog zvanja izdaje Ministarstvo.

(3) Osoba koja ima završen odgovarajući sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij, jedanaest godina radnog staža na poslovima iz područja konzervatorske djelatnosti u upravi nadležnoj za konzervatorske poslove Ministarstva ili u Gradskom zavodu za zaštitu spomenika kulture i prirode Grada Zagreba, te je u tom razdoblju izvela radove koji se mogu izraziti s najmanje 250 bodova sukladno Prilogu 2. ovoga Pravilnika, a što je ovjerio čelnik uprave nadležne za konzervatorske poslove Ministarstva odnosno čelnik Gradskog zavoda za zaštitu spomenika kulture i prirode Grada Zagreba, može podnijeti zahtjev za stjecanje stručnog zvanja konzervator savjetnik, a rješenje o stjecanju stručnog zvanja izdaje Ministarstvo.

Članak 45.

Gradski zavod za zaštitu spomenika kulture i prirode u Zagrebu obavljat će poslove iz članka 20. stavka 1. podstavka c), članka 21. stavka 1. podstavka c) i članka 34. stavka 3. podstavka 6. ovoga Pravilnika do preuzimanja poslova Gradskog zavoda za zaštitu spomenika kulture i prirode u Zagrebu od strane Ministarstva sukladno članku 127. Zakona o zaštiti i očuvanju kulturnih dobara (»Narodne novine«, broj 145/24).

Članak 46.

Danom stupanja na snagu ovog Pravilnika prestaje važiti Pravilnik o stručnim zvanjima za obavljanje poslova na zaštiti i očuvanju kulturnih dobara te uvjetima i načinu njihova stjecanja (»Narodne novine«, br. 104/19, 103/20, 16/22 i 107/23).

Članak 47.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 612-08/25-01/1567

Urbroj: 532-02-03-01/1-25-01

Zagreb, 9. srpnja 2025.

Ministrica
 dr. sc. Nina Obuljen Koržinek, v. r.

PRILOG 1.

1.1. PROGRAM STRUČNOG ISPITA ZA ZVANJE KONZERVATOR I KONZERVATOR-RESTAURATOR

A. OPĆI DIO ISPITA

1. Ustavno uređenje Republike Hrvatske i propisi kojima se uređuje zaštita i očuvanje kulturnih dobara, te međunarodne konvencije u području zaštite i očuvanja kulturnih dobara kojih je potpisnica Republika Hrvatska

Sadržaj predmeta:

Ustav Republike Hrvatske, radno zakonodavstvo i propisi, zakonski propisi kojima se regulira područje kulture, posebno zaštite kulturnih dobara, Konvencije i preporuke UNESCO-a i Vijeća Europe u području zaštite kulturnih dobara.

2. Osnove poslovanja: upravljanje, organiziranje, financiranje.

Sadržaj predmeta:

Osnovni elementi organizacije rada, osnovni pojmovi u području javnog sektora, osnovna načela planiranja i izrade kalkulacije.

B. POSEBNI DIO ISPITA

Program posebnog dijela stručnog ispita obuhvaća opća znanja i znanja uže specijalnosti.

B.1.

1. Povijest, teorija i etička načela konzervatorsko-restauratorske djelatnosti

Sadržaj predmeta:

Povijesni pregled i razvoj konzervatorske i restauratorske djelatnosti u svijetu i na području Hrvatske, te osnovna načela struke povezana s razvojem etičkih načela, koja pružaju uvid u važnost prosuđivanja povijesne, estetske i društvene dimenzije kulturnog dobra, a uz poštivanje njegovog fizičkog integriteta.

2. Metode istraživanja i dokumentiranja te postupci, metode i materijali u konzervatorskim i restauratorskim radovima

Sadržaj predmeta:

Poznavanje metoda istraživanja spomenika, interpretacija i komparacija nalaza, sinteza povijesno-umjetničkih, povijesnih i prirodno-znanstvenih analiza, a sa svrhom određivanja metodologije i odabira materijala za konzervatorsko-restauratorske radove, sistemi i načini dokumentiranja konzervatorsko-restauratorskih radova te arhiviranja prikupljene dokumentacije.

Preventivno konzerviranje – pasivne i aktivne mjere zaštite, uzroci propadanja i oštećivanja kulturnog dobra, poznavanje materijala, tehnike i tehnologije, poznavanje osnova i periodizacije povijesnih stilova, konzervatorski i restauratorski postupci.

B.2. ZNANJA UŽE SPECIJALNOSTI

Pristupnik može izabrati područja koja pripadaju zvanjima navedenim u članku 27. ovoga Pravilnika.

Praktični stručni rad i izrada pisane radnje u vezi s praktičnim stručnim radom

Tema stručne radnje mora biti u vezi s praktičnim stručnim radom kojeg je pristupnik odabrao, a mentor odobrio. Radnja mora pokazati poznavanje tehnologije i materijala u području u kojem pristupnik radi, te pružiti uvid u uspješnost njegove praktične vještine. Također mora pokazati stručnu utemeljenost i sposobnost kritičkog razmišljanja u odabiru odgovarajućih konzervatorsko-restauratorskih postupaka i metoda uz korištenje rezultata interdisciplinarnih znanstvenih istraživanja, kao i sposobnost sustavnog dokumentiranja radova. Radnja mora sadržavati minimalno 15 kartica teksta (27 000 slovnih mjesta) te fotodokumentaciju i grafičke priloge.

1.2. PROGRAM STRUČNOG ISPITA ZA ZVANJA VIŠI KONZERVATOR-RESTAURATOR TEHNIČAR I. STUPNJA

Predmeti programa stručnog ispita za stjecanje zvanja viši konzervator-restaurator tehničar I. stupnja jednaki su predmetima programa stručnog ispita za konzervatora-restauratora i konzervatora.

Praktični stručni rad i izrada pisane radnje u vezi s praktičnim stručnim radom jednaka je uvjetima navedenim u poglavlju 1.1. B.2.

Pristupnik može izabrati područja koja pripadaju zvanjima navedenim u članku 27. ovoga Pravilnika.

1.3. PROGRAM STRUČNOG ISPITA ZA ZVANJA KONZERVATOR-RESTAURATOR TEHNIČAR II. STUPNJA

Predmeti programa stručnog ispita za stjecanje zvanja konzervator-restaurator tehničar II stupnja jednaki su predmetima programa stručnog ispita za konzervatora-restauratora i konzervatora.

Praktični stručni rad i izrada pisane radnje u vezi s praktičnim stručnim radom

Tema stručne radnje mora biti u vezi s praktičnim stručnim radom kojeg je pristupnik odabrao, a mentor odobrio. Radnja mora pokazati poznavanje tehnologije i materijala u području u kojem pristupnik radi, te pružiti uvid u uspješnost njegove praktične vještine. Također mora pokazati stručnu utemeljenost u odabiru konzervatorsko-restauratorskih postupaka i metoda, kao i sposobnost sustavnog dokumentiranja radova. Radnja mora sadržavati minimalno 10 kartica teksta (18000 slovnih mjesta) te fotodokumentaciju i grafičke priloge.

Pristupnik može izabrati područja koja pripadaju zvanjima navedenim u članku 27. ovoga Pravilnika.

1.4. PROGRAM STRUČNOG ISPITA ZA ZVANJA KONZERVATOR-RESTAURATOR TEHNIČAR I. STUPNJA

Predmeti programa stručnog ispita za stjecanje zvanja konzervator-restaurator tehničar I. stupnja jednaki su predmetima programa stručnog ispita za konzervatora-restauratora i konzervatora.

Praktični stručni rad i izrada pisane radnje u vezi s praktičnim stručnim radom

Tema stručne radnje mora biti u vezi s praktičnim stručnim radom kojeg je pristupnik odabrao a mentor odobrio. Radnja mora pokazati poznavanje tehnologije i materijala u području u kojem pristupnik radi, te pružiti uvid u uspješnost njegove praktične vještine. Radnja mora sadržavati minimalno 5 kartica teksta (9000 slovnih mjesta) te fotodokumentaciju i grafičke priloge.

Pristupnik može izabrati područja koja pripadaju zvanjima navedenim u članku 27. ovoga Pravilnika.

PRILOG 2.

2.1. STRUČNI I ZNANSTVENI KRITERIJI IZRAŽENI U BODOVIMA ZA STJECANJE VIŠIH STRUČNIH ZVANJA

1) KONZERVATORSKO-RESTAURATORSKI RADOVI

|  |  |  |
| --- | --- | --- |
| Br. | Vrsta rada | Broj  bodova |
| 1.1. | Vođenje i/ili izvedba najzahtjevnijih konzervatorsko-restauratorskih radova koji se ocjenjuju temeljem opsežnog izvješća. Moraju biti zadovoljena dva od tri uvjeta:  – izvedena opsežna tehnička (laboratorijska, fotografska), humanistička (povijesno-umjetnička, povijesna, arhivska, arheološka, etnografska, i dr.) i konzervatorsko-restauratorska istraživanja  – koordinacija najmanje pet suradnika  – inovativna rješenja u primjeni metoda i postupaka | 50 |
| 1.2. | Izvedba konzervatorsko-restauratorskih radova koji se prosuđuju prema elaboratu ili stručnom izvješću | 20 – 40 |
| 1.3. | Sudjelovanje pri izvedbi konzervatorsko-restauratorskih radova s izvješćem o obavljenim poslovima kandidata | 5 – 15 |
| 1.4. | Izrada programa preventivnog konzerviranja  Provođenje mjera preventivnog konzerviranja s izvješćem | 10 – 20  3 – 20 |
| 1.5. | Vođenje ili sudjelovanje u izradi elaborata sa smjernicama i programom konzervatorsko-restauratorskih radova na konzervatorski zahtjevnom ili naročito značajnom objektu ili predmetu s izvješćem | 5 – 25 |
| 1.6. | Vođenje i/ili izvedba konzervatorsko-restauratorskih istraživanja i izrade elaborata s prijedlogom radova  Sudjelovanje u konzervatorsko-restauratorskim istraživanjima sa zasebnim programom | 10 – 20    10 |
| 1.7. | Stručni nadzor nad zahtjevnim ili opsežnim radovima s izvješćem  Sudjelovanje u nadzoru provedbe konzervatorsko-restauratorskih radova s izvješćem o obavljenim poslovima kandidata  Stručna pomoć drugim fizičkim i pravnim osobama s izvješćem | 15  5 – 10  5 – 10 |
| 1.8. | Revizija muzejskih zbirki s izvješćem | 10 |
| 1.9. | Utvrđivanje posebnih uvjeta za konzervatorsko-restauratorske radove, utvrđivanje programa, upravljanje postupkom, stručni nadzor nad konzervatorsko-restauratorskim radovima, verifikacija stručne dokumentacije i izvedenih radova. | 10 – 30 |

2) KONZERVATORSKO-RESTAURATORSKO ISTRAŽIVANJE, PROJEKTIRANJE, VOĐENJE KONZERVATORSKO-RESTAURATORSKIH GRAĐEVINSKIH RADOVA I STRUČNI NADZOR NA NEPOKRETNIM KULTURNIM DOBRIMA

|  |  |  |
| --- | --- | --- |
| Br. | Vrsta rada | Broj bodova |
| 2.1. | Vođenje najzahtjevnijih konzervatorsko-restauratorskih radova na nepokretnom kulturnom dobru koje se ocjenjuje temeljem opsežnog izvješća. Moraju biti zadovoljena dva od tri uvjeta:  – izvedeni opsežni građevinski, konzervatorsko-restauratorski i drugi radovi  – koordinacija najmanje tri sudionika  – inovativna rješenja u primjeni metoda i postupaka | 50 |
| 2.2. | Voditelj konzervatorsko-restauratorskih radova na nepokretnom kulturnom dobru | 10 – 30 |
| 2.3. | Koordinator projekta / glavni projektant | 30 |
| 2.4. | Stručni nadzor nad konzervatorsko-restauratorskim građevinskim radovima na nepokretnom kulturnom dobru | 10 – 25 |
| 2.5. | Projektant – izrada arhitektonskih i konstruktivnih projekata:  idejni projekt  glavni projekt  izvedbeni projekt | 10 – 15  20 – 40  15 – 20 |
| 2.6. | Projektant suradnik – suradnja pri izradi arhitektonskih i konstruktivnih projekata:  idejni projekt  glavni projekt  izvedbeni projekt | 5  5 – 20  5 – 10 |
| 2.7. | Izrada dokumentacije postojećeg stanja | 15 – 30 |
| 2.8. | Utvrđivanje posebnih uvjeta za zaštitne radove na nepokretnom kulturnom dobru, utvrđivanje programa istražnih radova, upravljanje postupkom, stručni nadzor nad zaštitnim radovima, verifikacija stručne dokumentacije i izvedenih radova | 10 – 30 |

3) POSEBNI POSLOVI KONZERVATORSKE DJELATNOSTI

|  |  |  |
| --- | --- | --- |
| Br. | Vrsta rada | Broj bodova |
| 3.1. | Evidentiranje, dokumentiranje i vrednovanje kulturne baštine. Izrada prijedloga rješenja za utvrđivanje svojstva kulturnog dobra. | 10 – 30 |
| 3.2. | Utvrđivanje mjera zaštite kulturnih dobara, vođenje postupka i nadzor nad provođenjem mjera zaštite kulturnih dobara | 10 – 15 |
| 3.3. | Izrada i/ili priprema međunarodne dokumentacije/izvješća međunarodnim tijelima o provođenju usvojenih međunarodnih dokumenata | 10 – 20 |
| 3.4. | Predlaganje mjera unapređivanja konzervatorske djelatnosti i izrada propisa | 10 – 30 |

4) DOKUMENTACIJSKA DJELATNOST

|  |  |  |
| --- | --- | --- |
| Br. | Vrsta rada | Broj bodova |
| 4.1. | Sustavno prikupljanje i istraživanje dokumentacije te objedinjavanje podataka za kulturna dobra u koja su uključena istraživanja i sistematiziranja spoznaja iz različitih područja s izvješćem | 15 – 25 |
| 4.2. | Prikupljanje, istraživanje i sistematiziranje arhivske građe sa zasebnim izvješćem  Evidentiranje i dokumentiranje kulturnih dobara s izvješćem  Prikupljanje, uređivanje i posredovanje dokumentacijske građe za objekte, predmete ili stručne teme s izvješćem | 5 – 20  5 – 15  2 – 5 |
| 4.3. | Osmišljavanje i sudjelovanje na izradi muzejske/konzervatorske baze podataka s izvješćem | 5 – 25 |
| 4.4. | Izrada konzervatorskih podloga, planova, elaborata za kulturno-povijesne cjeline | 10 – 30 |
| 4.5. | Izrada metodoloških osnova, standarda, kriterija i smjernica za zaštitu graditeljske baštine, izrada dokumentacije potrebne za zaštitu kulturno-povijesnih cjelina te utvrđivanje ciljeva, smjernica, kriterija, standarda i mjera zaštite integralnih vrijednosti prostora | 10 – 30 |
| 4.6. | Izrada konzervatorskih elaborata, studija i planova za pojedinačna kulturna dobra | 10 – 20 |
| 4.7. | Izradu metodoloških osnova, standarda, kriterija i smjernica za zaštitu graditeljske baštine | 10 – 30 |

5) STRUČNO-ORGANIZACIJSKA I SAVJETODAVNA DJELATNOST

|  |  |  |
| --- | --- | --- |
| Br. | Vrsta rada | Broj bodova |
| 5.1. | Sudjelovanje u stručno-savjetodavnom povjerenstvu imenovanom na državnoj ili na nižoj razini, ali za projekt od posebnog državnog interesa | 10 |
| 5.2. | Upravljanje javnom ustanovom (po godini) | 5 |
| 5.3. | Predsjedavanje profesionalnom stručnom udrugom i/ili međunarodnim i/ili državnim odborom, vijećem, povjerenstvom i dr. (po godini) | 3 |
| 5.4. | Član upravljačkog tijela profesionalne stručne udruge i/ili međunarodnog i/ili državnog odbora, vijeća, povjerenstva i dr. (po godini) | 2 |
| 5.5. | Sudjelovanje u radu stručnih komisija i povjerenstava iz djelokruga rada | 5 – 10 |
| 5.6. | Organizacija stručnih usavršavanja, savjetovanja, manifestacija, događanja i dr. | 5 – 10 |
| 5.7. | Mentorstvo za praćenje praktičnog rada studenata (praksa) s izvješćem  Mentorstvo pripravnika s izvješćem | 5  10 |
| 5.8. | Izrada stručnih (konzervatorskih) mišljenja i ekspertiza | 5 – 10 |

6) PUBLIKACIJE

|  |  |  |
| --- | --- | --- |
| Br. | Vrsta rada | Broj bodova |
| 6.1. | Stručna ili znanstvena knjiga iz područja djelatnosti  (do tri autora – svakom pripada predviđeni broj bodova; više od tri autora – stječe se polovica bodova) | 20 – 40 |
| 6.2. | Poglavlje u knjizi, monografskoj publikaciji ili katalogu izložbe iz područja djelatnosti | 5 – 10 |
| 6.3. | Izložbena publikacija (deplijan, brošura) iz područja djelatnosti | 5 |
| 6.4. | Znanstveni članak  Stručni članak | 20  15 |
| 6.5. | Uredništvo stručne publikacije iz područja djelatnosti (član, tajnik uredništva, glavni urednik/ci, odgovorni urednik/ci) | 5 – 20 |

7) IZLAGANJA I PREDAVANJA

|  |  |  |
| --- | --- | --- |
| Br. | Vrsta rada | Broj bodova |
| 7.1. | Sudjelovanje na znanstvenom i/ili stručnom skupu  – poster  – izlaganje domaće  – izlaganje međunarodno | 2  5 – 10  5 – 15 |
| 7.2. | Predavanje ili ciklus predavanja na sveučilištu  – pojedinačno predavanje  – ciklus predavanja | 5  10 – 15 |

8) STRUČNO USAVRŠAVANJE

|  |  |  |
| --- | --- | --- |
| Br. | Vrsta rada | Broj bodova |
| 8.1. | Specijalističko usavršavanje iz uže specijalnosti u konzervatorsko-restauratorskim odjelima muzejskih, galerijskih ili srodnih ustanova u trajanju dužem od jednog mjeseca (uz predočenje potvrde o uspješnom sudjelovanju i stručnog izvješća o izvedenim radovima) | 10 – 15 |
| 8.2. | Sudjelovanje na programima specijalističkog usavršavanja u trajanju manjem od jednog mjeseca (tečajevi i seminari, kraći stručni skupovi i radionice) s izvješćem | 2 – 5 |
| 8.3. | Završen doktorski studij iz užeg područja struke dr. sc.  Završen magistarski studij iz užeg područja struke mr. sc. | 30  20 |

9) IZLOŽBENA DJELATNOST

|  |  |  |
| --- | --- | --- |
| Br. | Vrsta rada | Broj bodova |
| 9.1. | Stručna suradnja na realizaciji stalnog postava s izvješćem | 5 – 30 |
| 9.2. | Stručni rad na dopunjavanju i izmjenama u stalnom postavu s izvješćem | 5 – 10 |
| 9.3. | Konzervatorsko-restauratorska tematska izložba ili povremena izložba iz područja djelatnosti  Autor / suautor (do tri autora – svakom pripada predviđeni broj bodova; više od tri autora – stječe se polovica bodova)  Suradnici | 20  5 – 10 |
| 9.4. | Kreiranje načina prezentiranja građe s izvješćem | 5 – 15 |
| 9.5. | Rad na postavljanju stalnog postava s izvješćem | 2 – 10 |
| 9.6. | Rad na izmjenama stalnog postava s izvješćem | 2 – 10 |
| 9.7. | Rad na postavljanju izložbe s izvješćem | 2 – 5 |
| 9.8. | Osmišljavanje i izrada izložbenih modela i scenografije | 5 – 10 |

10) NAGRADE

|  |  |  |
| --- | --- | --- |
| Br. | Vrsta rada | Broj bodova |
| 10.1. | Državna nagrada | 20 |
| 10.2. | Nagrada strukovnih društava i udruga | 10 |

11) PROJEKTI

|  |  |  |
| --- | --- | --- |
| Br. | Vrsta rada | Broj bodova |
| 11.1. | Projekti financirani sredstvima Europske unije, strukturnih fondova i zaklada  Glavni partner – voditelj  Glavni partner – članovi tima | 40  10 – 20 |
| 11.2. | Projekti financirani sredstvima Europske unije, strukturnih fondova i zaklada  Partner – voditelj  Partner – članovi tima | 30  5 – 15 |
| Vrednuju se isključivo dovršeni projekti bez obzira na fazu evaluacije. Potrebno je navesti naslov i kratki opis projekta, izvor financiranja, te priložiti osnovni ugovor. | | |

|  |
| --- |
| Bodovanje stručnih i znanstvenih kriterija za stjecanje viših stručnih zvanja obavlja se na temelju dokumentacije koja se prilaže tablici. |